A szakdolgozat módszertan tantárgy második félévi második feladata:

Készítsen egy esszét a képzelt (vagy a ténylegesen választott) szakdolgozati témájáról.

Az esszé tartalmáról, formájáról, stílusáról a félév tankönyveiben találhat információkat. Ezek közül kiemelem:

Szakmai dolgozatot kell majd írniuk, az esszé is tartalmazzon téziseket (állításokat), és azok bizonyítását, az ellenvélemények cáfolatát.

Tehát, most arányosan, a négy-hat oldalas fogalmazásban csupán néhány bekezdés legyen a bevezetés: a témaválasztás indoklása, és/vagy az előzmények ismertetése, és/vagy a jóindulat megnyerése. Ezzel összhangban az összefoglalás, hivatkozások, mellékletek is csak körülbelül egy oldalt tegyenek ki. A fő rész valós szakmai állítások, és azok bizonyítása, igazolása. A tézisek orvostudományi helyességének szakmai megítélésére nem vagyok felkészülve, de azért ne legyenek komoly tévedések. Az érvelés logikáját, hitelességét, laikus számára is meggyőző voltát, stílusát, formáját fogom értékelni. (Például helyesírási hibákat nem engedhet meg, idézetek ne legyenek hivatkozás nélkül és/vagy álcázva, jogtalanul saját állításként.)

A rövid terjedelmet elsősorban szöveggel kell kitölteni. Egy címlapkép, jelkép azért kívánatos. Az érvelést természetesen segítse táblázat, diagram vagy néhány ábra.

A dolgozatban tehát nem az orvostudomány valamely részletét kell ismertetni, hanem saját munkát bemutatni, originális téziseket állítani és azokat bizonyítani!

A dolgozat elektronikus változatát november 30 éjfélig kell postaládámba farkas.karoly@nik.uni-obuda.hu indítani.

December első hetében, válaszomban írom az értékelést.